Győrfi Kata

**MAMUSHÁLÓ**

egyfelvonásos

LALA

SAMU

MAMUS

LITERA

ELSŐ MAGYAR KARANTÉNSZÍNHÁZ

DRÁMAPÁLYÁZAT

2020

*Lala és Samu az autóban a repülőtérről hazafele tartanak egy másik városba. A Mamussal való telefonbeszélgetések kihangosítva zajlanak. Cseng a telefon.*

MAMUS Háló! Megérkeztetek?! Mit mondtak?!

LALA Meg-meg, nem mondtak semmit...

MAMUS De megkérdezted?

LALA Meg, de azt mondták még csak nem is sárga zónából jövünk, úgyhogy elvileg semmi extra...

MAMUS ...Megmondtuk, hogy ne menjetek sehova, ugye?

LALA Jaja, de amúgy úgy döntöttünk, hogy otthon maradunk két hétig, mert soha nem lehet tudni...

MAMUS Nagyon helyes, a zöld számot hívjátok fel, jelentkezzetek szépen be, mondjátok el, hogy honnan jöttök, hogy vigyáztatok...

LALA Jól van, mamus, na de most lerakom, mert a telefonomról megy a GPS...

MAMUS Vigyázzatok magatokra, puszilom Samut is!

SAMU Csókolom, mama!... Miért hazudsz az anyádnak?

LALA Nem hazudok! ... Unok vele ennyit telefonálni.

SAMU Nem is telefonálsz annyit.

*cseng a telefon*

LALA Megint hív... Igen?

MAMUS Azért figyeljetek itthon is oda, kérlek. Nem kell hozzáérni mindenhez, mossatok rendesen kezet, tartsátok a távolságot!

LALA Jól van, úgy lesz! Na puszi!

MAMUS Puszi, jó utat!

LALA Fogadjunk, amíg hazaérünk még legalább kétszer fel fog hívni!

SAMU Hagyd hívjon, legalább: nem alszunk el. *(mosolyog, Lala combjára teszi a kezét)*

LALA Úgy zavar, hogy ilyenkor előjön belőle a nagy gondoskodás, amikor megmondhatja, hogy mit csináljak...

SAMU Szerintem tényleg aggódik.

LALA Dehogy aggódik, annyira véletlenszerű, hogy éppen mikor *aggódik*... most nézi a tévét, s mindenhonnan ez folyik, ezért azt érzi, hogy jogos, hogy megint kislányként kezeljen, de csak azt élvezi, hogy kislányként kezelhet, bármiért... *(Mamus hangját utánozva)* *Ez most világjárvány*, *ezt most neked is komolyan kéne venni*...

*cseng a telefon*

SAMU Hív az apád...

LALA Majd visszahívom! Most éppen beszélgetünk...

SAMU Aggódni fog...

*Lala felveszi, nem hangosítja ki*

LALA Szia, apus!... Igen, minden oké...Ja-ja, nincs semmi, mert még csak nem is sárgazónából jövünk... Igen, megkérdeztem, hogy otthon kell-e maradjunk vagy bármi, és azt mondták, hogy a jelenlegi szabályok szerint, nem kell...Igen? Tényleg? De nem veszélyzónából jövünk... Oké, de a *külföld* minden, ami a határon kívül van. Jól van akkor, reggel felhívjuk a polgármesteri hivatalt, és kiderítjük. ... Amúgy jaja, minden oké volt. Hát azt nem tudjuk... Lehet a biztosító fizeti... Sok-sok, nekem mondod? Majdnem két havi fizetésem... Hát igen, az ottmaradás nem volt opció... *(cseng a telefon)* Na várj, mert hív...mamus. Visszahívlak.

SAMU Türelem...

*Lala felveszi*

LALA Igen...?

MAMUS Arra gondoltam, hogy az a biztosítás, amit az utolsó pillanatban kötöttetek nem fedezi, hogy lemondták a járatotokat?

LALA Gondoltunk már mi is rá... Írtunk nekik, elindították az eljárást, hétfőn hívom fel őket.

MAMUS Na jól van kiscsirkém... Amúgy van forgalom? Jól haladtok? Mondják a tévében, hogy a rendőrautók nem sebességet mérnek, hanem a külföldről érkező autókat kísérik haza... De azért ne menjetek gyorsan.

LALA Nem megyünk, mamus...

SAMU Holnap semmi dolgunk, egész nap pihenhetünk...

MAMUS Csak a polgármesteri hivatalhoz telefonáljatok...

LALA Beszélünk holnap, jó éjszakát

SAMU Jó éjszakát!... *(csend)* Hívd vissza apádat.

LALA Olyan fáradt vagyok, nem állunk meg valahol kávézni?

SAMU De! Ha látsz benzinkutat, szólj.

*Lala hívja Apust*

LALA Szia, apus... De nem kell, köszi, megoldjuk.... Nem, nem sürgős visszaadni azt a pénzt... Igen-igen, megvárjuk, mit mond a biztosító. Ti hogy vagytok? ... Na jól van. Igen... Jól haladunk, nincs forgalom. Jól van, puszi. Átadom, puszi. ... Apukám üdvözöl!

SAMU Jól van. Én is őt. ... Akkor mit csinálunk? Otthon maradunk?

LALA Nem tudom. Nem veszélyzónából jövünk.

SAMU De a repülőtér, Lala, hányszor voltál a mosdón...

LALA Egyszersem értem semmihez!

SAMU Akkor azt mondod, hogy hagyjuk? Teljesen össze vagyok zavarodva...Mert ha fertőzöttek vagyunk, akkor baszhatjuk, otthon még lélegeztetőgép sincs a korházban...

LALA Ez komoly?

SAMU Igen. Ezért viszik el helikopterrel a sürgősségi eseteket...

LALA Felhívjuk holnap a korházat s bemegyünk, hogy végezzenek el rajtunk egy tesztet.

SAMU Az nem hiszem, hogy így megy... Még csak nem is sárgazónából jövünk...

LALA Ott egy benzinkút!

SAMU Kérlek, ne érj semmihez...

LALA Jól van, nem vagyok kisgyerek... Ne izélj te is!

Samu Csak mondom... Mosdó, kávé, a kocsiban megisszuk.

LALA Jól van, apuka.

*szünet*

LALA Nem is jött, hogy pisiljek.

SAMU Mostál kezet?

LALA Nem, végigfogdostam a kilincset, és utána lenyúltam a torkomon...

SAMU Kicsit nyugodj meg...

*cseng a telefon*

LALA Nem hiszem el... Megint hív... Igen?!

MAMUS Az jutott eszembe, hogy mi lenne, ha bemennétek a korházba holnap s kérnétek, hogy teszteljenek?

LALA Őszintén: azt hiszed, hogy ez nekünk nem jutott eszünkbe?!

MAMUS Én csak mondom, hogy lehet akkor mindenki nyugodtabb lenne...

LALA Te most miért is aggódsz pontosan?

SAMU *(hallkan)* Nyugalom...

MAMUS Hogy érted, kiscsirkém?

LALA Ne kiscsirkézz! Miért aggódsz? Nem fogod elkapni, mert nem találkozunk, nem fogok a nyakadon maradni fertőzötten, mit kell annyit basztatni?!

MAMUS Én csak annyit akarok, hogy vedd komolyan most az egyszer, amit mondok...

LALA Ezt nem te mondod! Hagyjál már... Nem te védsz meg ettől az egésztől, nem attól fogok vagy nem fogok valamit csinálni, mert te mondod, vagy nem mondod...

MAMUS Én nem akarok rosszat... Csak azt mondom....

LALA Ne mondj már semmit végre! Eddig se mondtál semmi újat, csak egy kényelmes helyzet, ami végre igazolja, hogy parancsolgass nekem...

MAMUS Samu... Kérlek, csinálj valamit, nem érti, hogy ez komoly helyzet...

SAMU Nincs semmi baj, visszahívjuk. Csókolom! *(leteszik)*... Basszameg, Lala, mi a franc?!

LALA Te is vele tartasz? Megint csinálja ezt a kiscsirke lószart... Teljesen kikészít...

SAMU Igyál egy kis vizet, reszketsz...

LALA Mondd, hogy nincs igazam...

SAMU Ez most nem erről szól. Szerintem kicsit nyugi...

LALA Hallgatjuk a rádiót, ugyanazt mondják, amit ő lát a tévébe, miért gondolja, hogy el kell ismételni, mint valami dilettánsnak mindent...

SAMU Nem akar rosszat...

LALA Pont olyan vagy, mint ő... Hihetetlen!

SAMU Lala... kérlek...

LALA Hagyj békén, ne szólj hozzám egy ideig!

*cseng a telefon*

SAMU Csókolom!

MAMUS Na?

SAMU Nem történt semmi, csak puffog egy kicsit, de mindjárt lenyugszik...

MAMUS Már kislánykorában ilyen puffogó volt, az ember azt gondolná, hogy egy világjárvány idején felnőnek az ilyen kislányok is, mint ő...

LALA Ne infantilizálj! Fogalmad sincs, hogy milyen kislány voltam... Nem is figyeltél rám, nem is érdekelt semmi, amit csináltam! Ahogy most sem érdekel...

SAMU Kérlek, fejezd be, ez nem telefontéma...

MAMUS Miket beszélsz! Hogyne érdekelt volna...Minden babát megvettünk neked, amilyent csak szerettél volna!

LALA Ki a francot érdekelnek a babák?!

MAMUS Nem értem, miért vagy ilyen most velem... főleg most, amikor ennyire egymásra vagyunk utalva...

LALA Francokat vagyunk egymásra utalva! Te vagy rám utalva! Én kösziszépen, jól megvagyok nélküled, eddig is meg voltam!

*Mamus szipog a telefonban...csend...lerakja*

SAMU Gratulálok!

LALA Fhú, de felnyomja az agyvizem, amikor ezt csinálja! Teljesen kikészülök tőle...

SAMU Nehéz lehet...

LALA Ne kezd, kérlek, fogalmad sincs, milyen borzalmas anya volt egész életemben! S most, amikor már tényleg semmi köze az egészhez, jön és *gondoskodik*.

SAMU Mit szeretnél? Mit csináljon?

LALA Szarjon le, ahogy az idő nagy részében!

SAMU Nem mondhatod, hogy leszar az idő nagy részében. Ha nem veszed fel neki a telefont, akkor ...

LALA Tudtad, hogy nem hívott másfél évig egyszer sem?!

SAMU Mondtad már. De most hív...

LALA Most, amikor kioktathat, amikor egyedül van és unatkozik, most hív... Azt hiszi teljesen hülye vagyok...

SAMU Szerintem nem akkora stratéga, amekkorának te gondolod...

LALA Fogalmad sincs! Ha tudattalan ez az egész, akkor még rosszabb!

*cseng a telefon*

SAMU Hív az apád...

LALA Háló! Nem nincs semmi... Miért hívsz? Semmi csak *(elcsuklik a hangja)* mamus megint kikészít... Hát megint kezdi, hogy kislánykoromban bla-bla, és tudod, most megy a tévében ez a sok izé, de mi is hallgatjuk a rádiót, szóval mindent tudunk mi is, de ő azért felhív félóránként s megismétli... Olyan izé! Micsoda? Komolyan? *(Samunak)* Már a tizenharmadik ember hal meg az országban...

SAMU Jézusom...

LALA *(a telefonba)* Ti jól vagytok? ... Ne mászkáljatok fölöslegesen, kérlek, Mártának is szólj, hogy ne mászkáljon...Megígéred, hogy nem mentek ki, csak amiért muszáj? Jól van, apus, beszélünk holnap, puszi! *(Samunak)* Tizenhárom halott van és kétszáz valami fertőzött...

SAMU Az apáddal olyan kedves vagy... Pedig ő sem csinál mást, mint az anyád.

LALA Hagyjuk inkább ezt az egészet! Most sokkal fontosabb, hogy hogy védjük ki ezt az egészet... Holnap reggel elmegyünk bevásárlunk egy-két hétre. Amikor hazaérek írok egy listát, hogy miből mennyire van szükségünk...

SAMU Nem akarod visszahívni az anyád?

LALA Hagyjál már! Világjárvány van s te az anyámmal izélsz...

SAMU Csak hívd vissza, s légy vele kedves, mint az apáddal...

LALA Most nincs kedvem kedves lenni, lassan még veled sem...Nem állunk félre? Pisilnem kell...

Samu Nekem is. Mindjárt...

*csend*

LALA Utána felhívom az anyámat...

SAMU Szeretlek! ... Itt jó lesz?

LALA Szuper! Van valahol valami papírunk?

Samu A kesztyűtartóban van...

*Keresik a papírt, és amíg lassítanak, a szembe sávról előzés közben frontálisan beléjük ütközik egy másik autó, és mindketten szörnyethalnak. A háttérben cseng a telefon.*

*Sötét*

2020